เตรียมมาตรการยืดหยุ่นดูแล‘เงินบาท-ทุนนอก’
นายกฯ ถกใหญ่ดูแลเงินทุนเคลื่อนย้าย ระบุบาทอ่อนลงแต่ยังแข็งค่ากว่าเพื่อนบ้าน
6 มิ.ย. 2556

นายกฯ ถกใหญ่ดูแลเงินทุนเคลื่อนย้าย ระบุบาทอ่อนลงแต่ยังแข็งค่ากว่าเพื่อนบ้าน
น.ส.ยิ่งลักษณ์ ชินวัตร นายกรัฐมนตรี ได้เรียกนายกิตติรัตน์ ณ ระนอง รองนายกรัฐมนตรีและ รมว.คลัง นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) และหน่วยงานเศรษฐกิจมาประชุมร่วมกันเพื่อหารือสถานการณ์เศรษฐกิจและเงินทุนเคลื่อนย้าย
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า ธปท. สำนักงานคณะกรรมการพัฒนาการเศรษฐกิจและสังคมแห่งชาติ และ สศค. ได้รายงานสถานการณ์และตัวเลขเศรษฐกิจ รวมถึงภาวะเงินทุนไหลเข้าให้นายกรัฐมนตรีรับทราบ ว่าในงวดเดือน เม.ย.ที่ผ่านมามีสัญญาณปริมาณการไหลเข้าของเงินทุนจากต่างประเทศได้ชะลอตัวลง
อย่างไรก็ตาม ทุกหน่วยงานเห็นพ้องว่า หลังจาก ธปท.และหน่วยงานที่เกี่ยวข้องให้ความสำคัญกับมาตรการดูแลค่าเงินเพิ่มขึ้น จนทำให้ค่าเงินบาทอ่อนค่าลงมา แต่ก็ยังแข็งค่ามากกว่าเงินหลายสกุลในประเทศเพื่อนบ้าน
นายสมชัย กล่าวว่า ขณะนี้รัฐบาลได้มีมาตรการเตรียมพร้อมรับเงินไหลเข้าแล้ว เช่น กระทรวงการคลังออกประกาศให้อำนาจ ธปท.ควบคุมเงินไหลเข้า โดยต้องขอความเห็นชอบจาก รมว.คลัง แต่เพื่อไม่ประมาท ที่ประชุมเห็นชอบให้กระทรวงการคลังและ ธปท. ใช้มาตรการดูแลเคลื่อนย้ายเงินทุนด้วยความยืดหยุ่น
“สัปดาห์ที่ผ่านมาเริ่มมีเงินทุนไหลออกสุทธิบ้าง แต่จากการหารือคาดว่าเงินทุนจะไหลออกชั่วคราวเท่านั้น และในอนาคตยังคงมีเงินไหลเข้าอย่างต่อเนื่อง” นายสมชัย กล่าว